Makrai Adél festőművész

Makrai Adél figurális festészetének kiindulópontja a látott valóság, témáinak középpontjában túlnyomó részt az emberi ábrázolás áll. A főleg hagyományos festészeti eszközökkel létrehozott képek alapjai a mai valóságot tükröző fotók, melyek személyes élményanyagok és kiindulópontjai a képalkotásnak, melynek vizuális részleteit szubjektív érzéseknek megfelelően kiemel vagy éppen elhagy. A kiállítás címe a szívritmus szabályzó készülék angol elnevezéséből vált szójátékká, a kiállítás képei a mindenhol jelenlevő fényképezőgépek által keltett frusztrációk feloldásának céljából születtek meg, a címadó gondolat a személyes és a kollektív értelembe vett identitáskeresést foglalja magába – a 21. században, a mindenkori körülmények között. „Miközben a kiállítás témáin, képein korunk emberei köszönnek vissza (korunk lenyomataiként), addig önmagamat igyekszem belehelyezni és elfogadtatni a valós és online tér egyidejűségébe, örök és új típusú értékeket keresve: Kik vagyunk? Mit jelent a 40 feletti korosztály számára az online jelenlét? – szelfik és MASZKOK, filterek, fiktív Insta-story-szerű sorozatképek, gesztus-lájkok – felvállalom, szeretném, akarom..? Női szerepek megélése, az idő múlásának elfogadása.”